Nr. DB/141399/29.09.2025

**Referat de aprobare**

Prezentul referat de aprobare este elaborat în conformitate cu prevederile art. 6 alin. (3) și art. 30 alin. (1) lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând instrumentul de prezentare și motivare a proiectului de ordin privind aprobarea Planului de management integrat al Parcului Național Defileul Jiului, al sitului Natura 2000 ROSCI0063 Defileul Jiului și al ariilor naturale protejate din arealul acestora.

Baza legală a proiectului de ordin supus aprobării o constituie prevederile art. 21 alin. (21) din Ordonanța de urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei și faunei sălbatice, aprobată cu modificări și completări prin Legea nr. 49/2011, cu modificările și completările ulterioare.

Planul de management a fost elaborat pe baza rezultatelor obținute în cadrul proiectului ”Măsuri de îmbunătățire a managementului și conștientizare publică în Parcul Național Defileul Jiului"- cod SMIS-CSNR 1314, implementat de către Administrația Parcului Național Defileul Jiului cu sprijinul Universității Ovidius din Constanța și a Forest Design SRL, respectiv a proiectului ”Elaborarea planurilor de monitoring pentru speciile Natura 2000, dezvoltarea infrastructurii de vizitare si a capacității instituționale a APNDJ”- cod SMIS-CSNR 37227, implementat de către Administrația Parcului Național Defileul Jiului cu sprijinul Asociației Zarand.

Responsabilitatea administrării ariilor naturale protejate vizate de planul de management revine Regiei Naționale a Pădurilor – Romsilva, Administrația Parcului Național Defileul Jiului R.A., prin Contractul de administrare nr. 3474/GLC/12.04.2017, respectiv 46/14.04.2017 încheiat între Ministerul Mediului și Regia Națională a Pădurilor – Romsilva. Contractul de administrare a fost modificat prin Actul adițional nr. 1/01.08.2017 încheiat între Agenția Națională pentru Arii Naturale Protejate cu nr. 642/01.08.2017 și Regia Națională a Pădurilor – Romsilva cu nr. 99/01.08.2017 și prin Actul adițional numărul 2, înregistrat sub numerele 4977/03.10.2024 la Agenția Națională pentru Arii Naturale Protejate, 11957/03.10.2024 la Regia Națională a Pădurilor – Romsilva și 1410/03.10.2024 la Administrația Parcului Național Defileul Jiului.

Planul de management a fost avizat de către Consiliul Științific al Parcului Național Defileul Jiului prin Hotărârea Consiliului Științific nr. 2/30.03.2022, respectiv prin Hotărârea Consiliului Științific nr. 3/21.06.2022, conform prevederilor art. 21 alin. (21) din Ordonanța de urgență a Guvernului nr. 57/2007 aprobată cu modificări și completări prin Legea nr. 49/2011, cu modificările și completările ulterioare. De asemenea, Planul de management a fost supus consultării Consiliului Consultativ de Administrare al Parcului Național Defileul Jiului în data de 15.04.2022, prezentându-se în acest sens Procesul-verbal al ședinței ordinare a Consiliului Consultativ Administrare al Parcului Național Defileul Jiului nr. 513/15.04.2022. Planul de management a obținut avizul Agenției Naționale pentru Arii Naturale Protejate, transmis prin adresa nr. 3984/16.09.2024.

Conform prevederilor Hotărârii de Guvern nr. 1076/2004 privind stabilirea procedurii de realizare a evaluării de mediu pentru planuri și programe, planul de management a parcurs evaluarea strategică de mediu în urma căreia a fost emisă Decizia etapei de încadrare nr. 53/21.11.2022 de către Agenția pentru Protecția Mediului Gorj.

Prin Planul de management propus se reglementează modul de conservare și protejare a diversității biologice a următoarelor arii naturale protejate:

1. Parcul Național Defileul Jiului, desemnat prin Hotărârea Guvernului nr. 1581/2005 privind instituirea regimului de arie naturală protejată pentru noi zone;
2. Situl de Importanță comunitară ROSCI0063 Defileul Jiului, declarat prin Ordinul ministrului mediului și dezvoltării durabile nr. 1964/2007 privind instituirea regimului de arie naturală protejată a siturilor de importanță comunitară, ca parte integrantă a rețelei ecologice europene Natura 2000 în România, cu modificările și completările ulterioare.

c ) Ariile naturale protejate de interes național (rezervații naturale) Sfinxul Lainicilor și respectiv Stâncile Rafaila, declarate prin Legea nr. 5/2000 privind aprobarea Planului de amenajare a teritoriului național – Secțiunea a III-a – zone protejate.

Scopul planului de management este asigurarea stării de conservare favorabilă a speciilor și habitatelor a ariilor naturale protejate vizate, în contextul dezvoltării durabile a comunităților locale ce se găsesc pe teritoriul acestora. Prin planul de management se stabilesc un număr de cinci obiective generale, acestea sunt:

1. Obiectivul general nr. 1: Conservarea și managementul biodiversității (al speciilor și habitatelor de interes conservativ);
2. Obiectivul general nr. 2: Inventarierea/evaluarea detaliată și monitoringul biodiversității;
3. Obiectivul general nr. 3: Administrarea și managementul efectiv al ariei naturale protejate și asigurarea durabilității managementului;
4. Obiectivul general nr. 4: Comunicare, educație ecologică și conștientizarea publicului;
5. Obiectivul general nr. 5: Utilizarea durabilă a resurselor naturale;
6. Obiectiv general nr. 6: Turismul durabil (prin intermediul valorilor naturale și culturale).

În cadrul fiecărui obiectiv general au fost stabilite unul sau mai multe obiective specifice, precum și acțiuni sau măsuri restrictive care contribuie la atingerea obiectelor generale.

Prin Planul de management se stabilește zonare internă a Parcului Național Defileul Jiului, se prezintă elementele abiotice și biotice care constituie obiectul conservării și protejării pentru care au fost instituite ariile naturale protejate anterior menționate, se prezintă informații socio-economice și culturale, precum și activitățile cu potențial impact asupra speciilor și habitatelor protejate. De asemenea, în cadrul planului de management sunt evaluate stările de conservare a speciilor și habitatelor și sunt stabilite obiectivele generale și specifice, măsurile specifice/măsurile de management.

În cadrul anexei nr. 1 la Planul de management este prezentat Regulamentul Parcului Național Defileul Jiului, al sitului Natura 2000 ROSCI0063 Defileul Jiului și al ariilor naturale protejate din arealul acestora.

În conformitate cu prevederile art. 7 din Legii nr. 52/2003 privind transparența decizională în  administrația publică, republicată, anunțul referitor la elaborarea unui proiect de act normativ și anexa vor fi postate pe site-ul Ministerului Mediului, Apelor și Pădurilor la secțiune Transparență/Proiecte de acte normative.

Având în vedere informațiile mai sus prezentate, supunem spre analiză și aprobare proiectul de Ordin privind aprobarea Planului de management integrat al Parcului Național Defileul Jiului, al sitului Natura 2000 ROSCI0063 Defileul Jiului și al ariilor naturale protejate din arealul acestora.